钦定古今图书集成/明伦汇编/氏族典/第202卷 > 高昂
## 钦定古今图书集成/明伦汇编/氏族典/第202卷 > 高昂

按《北齐书高干传》：“昂字敖曹，干第三弟。幼穉时，便有
壮气，长而俶傥，胆力过人。建义初，兄弟共举兵。既而
奉旨散众，仍除通直散骑侍郎，封武城县伯。干解官
归，与昂俱在乡里，阴养壮士。参朱荣闻而恶之，密令
刺史元仲宗诱执昂，送于晋阳。永安末，荣入洛，以昂
自随，禁于驼牛署。既而荣死，魏庄帝即引见劳勉之。”
时参朱世隆还逼宫阙，昂被甲横戈，志凌勍敌，推锋
径进，所向披靡。帝壮之，即除直阁将军。昂以寇难尚
繁，乃请还本乡，招集部曲。仍除通直郎常侍，加平北
将军。后废帝立，除使持节、冀州刺史，为大都督。率众从高祖破参朱兆，兆众大败。太昌初，加侍中、开府，进
爵为侯。兄干被杀，乃将十馀骑奔晋阳，归于高祖。及
斛斯椿衅起，高祖南讨，令昂为前驱。武帝西遁，昂率
五百骑倍道兼行，至于崤、陕，不及而还。寻行豫州刺
史，仍讨三荆诸州不附者，并平之。天平初，除侍中、司
空公。昂以兄干薨于此位，固辞不拜，转司徒公。时高
祖方有事关陇，以昂为西南道大都督。会窦泰失利，
召昂班师。昂还，复为军司大都督。元象元年，进封京
兆郡公，与侯景等同攻独孤如愿于金墉城。周文帝
率众救之，战于邙阴。昂所部失利，左右分散，单马东
出，欲趣河阳。南城门闭，不得入，遂为西军所害。时年
四十八。谥忠武。子突骑嗣，早卒。世宗复召昂诸子，亲
简其第三子道豁嗣。皇建初，追封昂永昌王。道豁袭。
武平末，开府仪同三司。入周，授仪同大将军。开皇中，
卒于黄州刺史。